અમદાવાદના નારોલમાં આવેલા શ્રી હરી એપાર્ટમેન્ટમાં રહેતા 63 વર્ષીય ઉર્મીલાબેન ઓઝાએ વટવા પોલીસ સ્ટેશનમાં તેમના નાના પુત્ર રાહુલ વિરૂધ્ધ ભરણપોષણ નહી આપવા અને ઘરેથી કાઢી મુકવાનો ગંભીર આક્ષેપ કરતી ફરિયાદ નોંધાવી છે. જેમાં ઉર્મીલાબેને જણાવ્યું છે કે હાલ તે તેના મોટા પુત્ર રવિ સાથે શ્રી હરિ એપાર્ટમેન્ટમાં રહે છે. તેમનો મોટો પુત્ર રવિ અને નાનો પુત્ર રાહુલ ખાનગી કંપનીમાં નોકરી કરે છે. ઉર્મિલાબેનના પતિ રામરાજભાઇ ખાનગી કંપનીમાં નોકરી કરતા અને વર્ષ 2004માં નિવૃત થતા તેમને મળેલા નાણાંમાંથી તેમણે ઘોડાસર કેડીલા બ્રીંજ પાસે ગીરીરાજ રો હાઉસમાં ટેનામેન્ટ લીધુ હતુ. ત્યારબાદ તમામ સંયુક્ત કુટુંબમાં સાથે રહેતા હતા. પણ વર્ષ 2014માં તેમના પતિ માનસિક બિમારીના કારણે ભેદી સંજોગોમાં ઘરેથી લાપતા થઇ ગયા હતા અને ત્યારબાદ ઘરે પરત આવ્યા નહોતા આ અંગે તેમણે પોલીસ સ્ટેશનમાં ગુમ થયાની ફરિયાદ પણ નોંધાવી હતી.